El 16 de xunu de 1986 abrió al públicu la Casa d’Oviedo-Portal, segundu edificiu históricu pel que s’amplió’l Muséu de Belles Artes d’Asturies. Adquiríu en 1982, remocicáronlu los arquitectos Fernando Nanclares y Nieves Ruiz ente 1985 y 1986. Esta intervención consistió fundamentalmente en consolidar la estructura y volve-y el calter palaciegu, valtando los tabiques de divisiones interiores construyíos cuando s’iguó pa viviendes en 1878, y reconstruyendo, amás, dos plantes baxo cubierta na parte anterior y posterior del edificiu.
#000000
Instalada nel númberu 8 de la Cai de la Rúa, la Casa d’Oviedo-Portal construyóse en 1660 según les traces del arquitectu cántabru Melchor de Velasco Agüero (¿-1669) pa Fernando de Oviedo-Portal, rexidor de la ciudá. Trátase d’un exemplu claru de clasicismu tardomanierista, mui enraigonáu n’Asturies dende últimos del sieglu XVI hasta mediaos del XVII.
#000001
La Casa d’Oviedo-Portal ocupa un solar estrechu d’unos 400 m2 de superficie y articúlase alredor d’un patiu adinteláu, sofitáu na parte baxa por cuatro columnes d’orde toscanu. Esti patiu ye, depués del medieval de la Casa de la Rúa (güei, La Rúa 15), el más vieyu que caltién l’arquitectura señorial uviedina.
#000002
Na actualidá, la Casa d’Oviedo-Portal acueye bona parte de les colecciones del sieglu XIX del Muséu, siendo la pintura asturiana del sieglu XIX la protagonista principal. Asina, la xeneración romántica ta representada nel segundu pisu (sales 7, 8 y 9) con obres de Dionisio Fierros, Ignacio Suárez Llanos, Luis Álvarez Catalá y Ignacio León y Escosura, ente otros; mentes que la xeneración realista, allugada nel primer pisu (sales 12, 13 y 14) y patiu, tien en Luis Menéndez Pidal, José Uría y Uría, Juan Martínez Abades y Ventura Álvarez Sala a dalgún de los sos representantes principales.
#000005
Otros espacios d’esti edificiu destínense a amosar, con calter rotatoriu, una escoyeta pequeña de los fondos de dibuxu (segundu pisu, sala 10), grabáu (segundu pisu, sala 11), fotografía (primer pisu, sala 15), artes industriales (primer pisu, sala 16) y carteles de cine (hall d’accesu a l’Ampliación).
#000007